അന്താരാഷ്ട്ര എണ്ണ വിപണിയിൽ എണ്ണവിലകുത്തനെ ഇടിയുമ്പോൾ ലോക രാഷ്ട്രങ്ങൾ വൻ ആശങ്കയിലാണ് . എന്നാൽ ഇന്ത്യയിലെ ഏറ്റവും വലിയ കോടീശ്വരൻ ആയ മുകേഷ് അംബാനി കോടികൾ കൊയ്യുകയാണെന്നാണ് റിപ്പോർട്ട് . മുകേഷ് അംബാനി ലാഭം കൊയ്യുന്നത് എണ്ണ ശുദ്ധീകരണത്തിലൂടെയാണ് . ശുദ്ധീകരിയ്ക്കുന്ന ഓരോ ബാരൽ എണ്ണയിൽ നിന്നും മുകേഷ് അംബാനിയുടെ കമ്പനിയ്ക്ക് കിട്ടുന്നത് 11.50 ഡോളർ ആണ് . അതായത് 779.12 ഇന്ത്യൻ രൂപ . കഴിഞ്ഞ വർഷം ഇതേ സമയത്ത് ഇവർക്ക് ലഭിച്ചിരുന്ന തുകയുടെ അറുപത് ശതമാനം അധികമാണെന്നാണ് റിപ്പോർട്ടുകൾ . എന്തായാലും ഈ പണം തന്റെ ലാഭക്കണക്കിൽ കൂട്ടിയിടാൻ മുകേഷ് അംബാനി തയ്യാറല്ലത്രെ . രാജ്യത്തെ ഏറ്റവും മികച്ച മൊബൈൽ ഫോൺ നെറ്റ് വർക്കുമായി റിലയൻസിന്റെ ജിയോ വരാനിരിയ്ക്കുകയാണ് . എണ്ണയിൽ നിന്ന് ഇപ്പോൾ ലഭിയ്ക്കുന്ന അധിക വരുമാനം ജിയോയിലേയ്ക്കാണ് മുകേഷ് അംബാനി ഒഴുക്കുന്നത് എന്നാണ് റിപ്പോർട്ടുകൾ . ജിയോയ്ക്ക് വേണ്ടി മുകേഷ് അംബാനി അനിൽ അംബാനിയുടെ ആർകോമുമായി കരാർ ഒപ്പിട്ടിട്ടുണ്ട് . ജിയോയ്ക്ക് വേണ്ടി ഓഹരി വിൽപനയിലൂടെ 2.2 ബില്യൺ ഡോളർ ആണത്രെ മുകേഷ് അംബാനി സമാഹരിയ്ക്കാൻ പോകുന്നത് .